Document ID: /roh_data/filtered/fineweb-2-filterrobots_roh.jsonl.gz/56858

Al Tavulin litterar s'inscuntran questa giada Bettina Vital, romanista ed amatura da cudeschs, e Claudia Knapp, dunna da cultura e cuntadina d'ulivas. En il center da l'emissiun stattan dus cudeschs da duas auturas che vivan en Engiadina.
«Luba und andere Kleinigkeiten» da Selma Mahlknecht, l'autura dal Vnuost che viva a Zernez, e «Granada Grischun» da Romana Ganzoni da Schlarigna. Nus accumpagnain duas dunnas tras lur quitads e confusiuns dal mintgadi.
En ils 20 raquints da «Granada Grischun» vai per violenza e pussanza, ma er per amicizia ed amur. I va per il scriver e per il quintar e per la tema da tut quai.
L'istorgia da Luba dal segund cudesch cumenza cun dus stritgins sin il test da gravidanza: ella è en speranza. Uss van milli chaussas tras il chau da Luba, enfin ch'ella chatta sia rolla.